རྣམ་རྒྱལ་གྱི་ཁུ་བོ་ནི་དགོན་པ་ན་ཡོད་ཅིང་ང་ཚོ་ཚང་མས་ཁོང་ལ་ཨ་ཁུ་ཞེས་འབོད་ཀྱིན་ཡོད་པ་ལས་མིང་དངོས་ལ་ཅི་ཟེར་བ་མི་ཤེས།གོ་ཐོས་ལ་ཁོང་ཉིད་ཆུང་དུས་ལྷ་ས་རུ་སོང་སྟེ་ཡི་གེ་སྦྱངས་པ་རེད་ཟེར།ད་ལྟ་ཁོང་གིས་དགོན་པ་ནས་ཨ་ཁུ་ཆུང་ཤས་དག་ལ་ཡི་གེ་འཁྲིད་ཀྱིན་ཡོད་ཅིང་ནམ་རྒྱུན་རྣམ་རྒྱལ་ཚང་ལ་ཡོང་དུས་རྣམ་རྒྱལ་ལ་ཡི་གེ་ཁྲིད་པས་རྣམ་རྒྱལ་གྱིས་ཀྱང་ཡི་གེ་ཤེས་པར་གྱུར་བ་རེད།ངའི་ཨ་ཕས་ཡི་གེ་མི་ཤེས་ལ་མ་ཡར་གྱིས་ཀྱང་ཡི་གེ་མི་ཤེས་པས་སྐབས་འདིར་ངའི་སེམས་གཏིང་ནས་རང་ཉིད་ལ་དེ་འདྲ་བའི་ཁུ་བོ་ཞིག་མེད་པར་འགྱོད་པ་སྐྱེས་བར་གྱུར།